REGULAMENTUL INTERN
Capitolul I
DISPOZIŢII GENERALE

Art 1. Liceul Internaţional de Informatică din Constanţa, unitate de învăţământ particular, organizată de S.C Lumina Instituţii de Învăţământ şi acreditată prin OMEC nr. 5656/2006, completat cu OMECT nr. 6187/2008, funcţionează pe baza Legii Învăţământului şi a celorlalte acte normative cu referinţă la procesul de învăţământ. 

Art 2. Prezentul Regulament intern este elaborat în conformitate cu prevederile cuprinse în Regulamentul de organizare şi funcţionare a unităţilor din învăţământul preuniversitar. Respectarea Regulamentului intern este obligatorie pentru tot personalul salariat al şcolii, pentru elevii şi părinţii/reprezentanţii legali ai acestora. 

Art.3. Principiile pe care se bazează prezentul Regulament intern pornesc de la:

a. Respectul faţă de şcoală.

Toţi elevii trebuie să înţeleagă că lumina cărţii le oferă înţelepciune, iar înţelepciunea înseamnă putere. O şcoală bună înseamnă un viitor mai bun.
b. Respectul faţă de persoană. 
Fiecare om are dreptul de a-i fi respectată personalitatea şi convingerile morale şi religioase, ceea ce exclude violenţa de orice fel, chiar şi cea verbală. 
Elevii trebuie să aibă un comportament corect: în atitudine, expresii verbale, ţinută vestimentară. De asemenea, întreg personalul şcolii are obligaţia să asigure securitatea elevilor şi să respecte personalitatea acestora. 
c. Respectul proprietăţii.
Fiecare om are dreptul de a poseda obiecte personale, materiale şcolare, bani, etc., ceea ce exclude furtul sau deteriorea proprietăţii altora. 
d. Respectul pentru proprietatea colectivă

Fiecare membru al comunităţii trebuie să respecte localul şcolii, bunurile din inventarul acesteia şi spaţiile aferente. Aceasta exclude furtul, deteriorarea sau distrugerea acestora.

e. Respectul regulilor de igienă

Într-o comunitate, încălcarea acestora poate pune în pericol sănătatea unui mare număr de persoane. 
Art.4. Finalitatea procesului instructiv-educativ care se desfăşoară în această şcoală urmăreşte cultivarea spiritului liber în gândire şi în acţiune, formarea unor cetăţeni capabili să se integreze cu succes atât în forme de învăţământ superior, cât şi pe piaţa muncii şi în societate şi să-şi asume responsabilităţile ce le revin.   

Capitolul II

ORGANIZAREA ŞCOLII

Art. 5. Liceul Internaţional de Informatică şcolarizează elevi cu vârste cuprinse între 11 şi 19 ani, corespunzătoare claselor de gimnaziu şi de liceu (V-XII). 
Art.6. În procesul instructiv-educativ se foloseşte petru gimnaziu, de regulă limba română, iar pentru liceu se folosesc limbile română şi engleză.

Art.7. La gimnaziu şi la liceu, clasele/grupele de studiu au, de regulă, un efectiv de 15-18 elevi. 

Art.8. Constituirea claselor/grupelor de studiu se face de către direcţiunea şcolii în funcţie de oferta educaţională şi de opţiunile elevilor şi ale părinţilor. Admiterea în clasa a IX-a se face în urma unui interviu care testează nivelul de cunoştinţe în limba engleză al elevilor, precum şi capacitatea acestora de a se adapta procesului instructiv-educativ din şcoală. Transferul de la o clasă la alta se face de către directorul coordonator pe baza hotărârii Consiliului de administraţie sau a unei cereri motivate a părinţilor.  

Art.9. Activitatea la clasă a elevilor şi a profesorilor se desfăşoară într-un singur schimb. Programul de lucru începe la ora 8.00 şi se încheie la ora 15.00. De regulă, clasele de gimnaziu încep programul cu 10 minute mai târziu faţă de clasele de liceu. La prânz, elevii de gimnaziu beneficiază de o pauză de masă de 25 de minute. 
Art.10. În zilele de sâmbătă şi duminică, în localul şcolii se pot desfăşura activităţi extracurriculare. Acestea se realizează pe baza opţiunilor elevilor şi ale cadrelor didactice şi a aprobării date de direcţiunea şcolii. Participarea elevilor la aceste activităţi este facultativă. 

Art.11. Activitatea personalului didactic, didactic-auxiliar şi nedidactic se stabileşte de către directorul coordonator şi de către Consiliul de administraţie prin fişa postului, în conformitate cu nevoile şcolii.

Capitolul III

CONDUCEREA ŞCOLII

Secţiunea 1 –Directorul coordonator

Art.12. Directorul coordonator exercită conducerea executivă a liceului, în conformitate cu atribuţiile conferite de lege, cu hotărârile Direcţiei Generale a S.C. Lumina Instituţii de Învăţământ şi ale Consiliului de administraţie. 

Art.13. Reprezintă liceul în relaţiile cu persoanele juridice şi fizice, inclusiv cu administraţia şi comunitatea locală. 

Art. 14. Directorul coordonator, împreună cu directorul liceului, este direct responsabil de calitatea procesului instructiv-educativ din şcoală. 
Art.15. Coordonează, împreună cu directorul liceului, elaborarea planului de dezvoltare a şcolii prin care se stabileşte politica educaţională a acesteia. 

Art.16. Emite decizii care vizează realizarea obiectivelor politicii educaţionale şi de dezvoltare instituţională. 

Art.17. Directorul coordonator are drept de îndrumare şi control asupra activităţii întregului personal salariat al liceului. 
Art.18. În baza propunerilor primite, numeşte prin decizie şefii catedrelor/comisiilor metodice şi ai celorlalte comisii pe domenii, precum şi componeneţa comisiei pentru curriculum şi a comisiei pentru evaluarea şi asigurarea calităţii.

 Art. 19. Directorul coordonator este preşedintele Consiliului de administraţie al liceului. 

Art.20. În calitate de ordonator de credite, coordonează direct activitatea compartimentului financiar-contabil şi urmăreşte realizarea indicatorilor stabiliţi de Direcţia Generală. Urmăreşte realizarea bugetului şcolii, a modului de încasare a veniturilor şi a conturilor de execuţie bugetară.

Art.21. Stabileşte atribuţiile directorului şi ale directorilor adjuncţi, ale şefilor catedrelor şi celorlalte comisii pe domenii, precum şi responsabilităţile membrilor Consiliului de administraţie. 

Art.22. Vizează fişele posturilor pentru personalul din subordine, conform legii şi contractelor individuale de muncă. 

Art.23. Controlează, împreună cu directorul liceului, calitatea procesului instructiv-educativ, prin asistenţă la orele de curs şi prin alte instrumente  de evaluare a activităţilor care se desfăşoară în şcoală.  

Art.24. Coordonează activităţile de pregătire organizate de cadrele didactice cu rezultate deosebite, pentru elevii care participă la olimpiade, concursuri şi competiţii sportive. 
Art. 25. Încheie contracte individuale de muncă cu personalul angajat şi aprobă concediile de odihnă ale personalului didactic, didactic-auxiliar şi nedidactic, pe baza solicitărilor acestora, conform legislaţiei în vigoare şi hotărârilor Direcţiei Generale. 

Art.26. Aprobă concediu fără plată şi zilele libere, conform prevederilor legale, pentru întreg personalul şcolii. 

Art.27. Răspunde, împreună cu directorul administrativ, de integritatea şi buna funcţionare a bunurilor aflate în administrare. 

Art.28. Răspunde, împreună cu directorul administrativ, de respectarea condiţiilor şi a exigenţelor privind normele de igienă şcolară, de protecţie a muncii, de protecţie civilă şi de paza contra incendiilor. 

Art.29. Anual, împreună cu directorul liceului, elaborează un raport general privind starea şi calitatea învăţământului din şcoală. Acest raport este prezentat în Consiliul profesoral şi în Consiliul reprezentativ al părinţilor. Un rezumat al acestuia, conţinând principalele constatări, va fi înaintat Direcţiei Generale.   
Secţiunea a 2-a - Directorul liceului

Art.30. Directorul liceului este subordonat Inspectoratului Şcolar Judeţean şi Direcţiei Generale a S.C. Lumina Instituţii de Învăţământ. Reprezintă liceul în relaţiile cu persoanele juridice şi fizice, inclusiv cu administraţia şi comunitatea locală. 

Art.31. Directorul liceului, împreună cu directorul coordonator, este responsabil de calitatea procesului instructiv-educativ din şcoală. 

Art.32. Participă la elaborarea planului de dezvoltare a şcolii prin care se stabileşte politica educaţională a acesteia. 

Art.33. Directorul liceului are drept de îndrumare şi control asupra activităţii personalului didactic şi didactic-auxiliar. 

Art.34. Norma didactică de predare a directorului se stabileşte prin fişa postului de către directorul coordonator. Ea nu poate depăşi ½ de normă din încadrarea unui profesor în învăţământul public. Perioada concediului anual de odihnă se stabileşte împreună cu directorul coordonator, în conformitate cu nevoile personale, cu nevoile şcolii şi cu legislaţia în vigoare. 

Art.35. Directorul liceului numeşte prin decizie componenţa comisiilor pentru examenele de corigenţe, amânări sau diferenţe. Preşedinte al acestor comisii este directorul sau directorul educativ.

Art.36. Monitorizează situaţia absolvenţilor liceului şi a absolvenţilor gimnaziului. 
Art.37. Alcătuieşte planul de încadrare cu personal didactic pe discipline de învăţământ, urmărind respectarea principiului continuităţii şi supraveghează întocmirea orarului şcolii. 

Art.38. Propune Consiliului profesoral, spre aprobare, cadre didactice care să facă parte din Consiliul de administraţie şi solicită Consiliului elevilor, Consiliului reprezentativ al părinţilor şi Consiliului local desemnarea reprezentanţilor lor în Consiliul de administraţie al şcolii. 

Art.39. Controlează, împreună cu directorul coordonator, calitatea procesului instructiv-educativ, prin asistenţă la orele de curs şi prin alte instrumente de evaluare a activităţilor care se desfăşoară în şcoală. 

Art.40. Monitorizează activitatea de formare continuă a personalului didactic, didactic-auxiliar şi nedidactic. 

Art.41. Aprobă graficul desfăşurării tezelor semestriale.

Art.42. Răspunde de întocmirea, eliberarea, reconstituirea, anularea, completarea şi gestionarea actelor de studii şi a altor documente de evidenţă şcolară. 

Art.43. Anual, împreună cu directorul coordonator, elaborează un raport general privind starea şi calitatea învăţământului din şcoală. Acest raport este prezentat în Consiliul profesoral şi în Consiliul reprezentativ al părinţilor. Un rezumat al acestuia, conţinând principalele constatări, va fi înaintat Direcţiei Generale.   
Secţiunea a 3-a  - Directorii adjuncţi

Art.44. În Liceul Internaţional de Informatică, directorul coordonator şi directorul liceului sunt ajutaţi de un director adjunct administrativ, un director adjunct educativ şi un director adjunct pentru gimnaziu. 

Art.45. Sarcinile directorilor adjuncţi şi norma didactică sunt stabilite de către directorul coordonator prin fişa postului. 
Art.46. Directorul administrativ asigură baza  logistică pentru desfăşurarea procesului de învăţământ, a activităţilor extracurriculare şi a concursurilor şcolare sau competiţiilor sportive. Răspunde de integritatea şi buna funcţionare a bunurilor aflate în administrare. 

Art.47. Împreună cu directorul coordonator răspunde de respectarea condiţiilor şi a exigenţelor privind normele de igienă şcolară, de protecţia muncii, de protecţie civilă şi de pază contra incendiilor. 

Art.48. Răspunde de realizarea planului de achiziţii şi de utilizarea fondurilor conform cu priorităţile stabilite.
Art.49. Evaluează realizarea planului de achiziţii şi a utilizării fondurilor repartizate. 

Art.50. Controlează întocmirea documentelor legale privind managementul financiar. 

Art.51. Coordonează activitatea echipei personalului administrativ. 

Art.52. Coordonează negocierea celor mai bune condiţii financiare pentru execuţia bugetară şi încheierea unor contracte de sponsorizare în condiţii avantajoase. 

Art.53. Directorul adjunct educativ răspunde, împreună cu ceilalţi directori, de calitatea procesului instructiv-educativ din şcoală. 

Art.54.  Controlează, împreună cu directorul cordonator şi directorul liceului, calitatea procesului instructiv-educativ prin asistenţă la orele de curs şi prin alte instrumente de evaluare a activităţilor care se desfăşoară în şcoală.

Art.55. Alcătuieste programul activităţilor extracurriculare şi răspunde de organizarea şi desfăşurarea acestora.

Art.56. Coordonează activitatea Consiliului elevilor şi a Consiliului reprezentativ al părinţilor/Comitetelor de părinţi pe clasă.

Art.57. Monitorizează frecvenţa elevilor şi ritmicitatea notării. Certifică motivarea întârzierilor de la ore şi ţine o evidenţă a acestora.   

Art.58.  Supraveghează  realizarea orarului şi asigură suplinirea profesorilor care absentează de la şcoală din motive de forţă majoră. 

Art.59. Alcătuieşte graficul serviciului pe şcoală şi urmăreşte activitatea profesorilor de servici în localul liceului. 
Art.60. În calitate de director educativ, coordonează activitatea Comisiei diriginţilor al cărei preşedinte este.
Art.61. Directorul adjunct pentru gimnaziu răspunde de calitatea procesului instructiv-educativ la gimnaziu. 

Art.62. Împreună cu directorul liceului, are drept de îndrumare şi control asupra activităţii personalului didactic şi didactic-auxiliar din gimnaziu. 

Art.63. Alcătuieşte, împreună cu directorul liceului, planul de încadrare cu personal didactic la gimnaziu şi supraveghează întocmirea orarului şcolii. 

Art.64. Controlează, împreună cu ceilalţi directori, calitatea procesului instructiv-educativ prin asistenţă la orele de curs şi prin alte instrumente de evaluare a activităţilor care se desfăşoară în şcoală. 

Art.65. Alcătuieşte graficul serviciului pe şcoală la gimnaziu şi urmăreşte activitatea profesorilor de servici. 

Art.66. Directorii adjuncţi pot îndeplini şi alte atribuţii delegate de către directorul coordonator pe perioade determinate şi răspund în faţa directorului coordonator şi a Direcţiei Generale de îndeplinirea acestora. 

Secţiunea a 4-a - Consiliul de administraţie

Art.67. Consiliul de administraţie funcţionează conform prevederilor Legii învăţământului nr.84/1995 republicată, cu modificările şi completările ulterioare, ale Legii nr.128/1997, privind Statutul personalullui didactic, republicată, cu modificările şi completările ulterioare, cu prevederile Regulamentului de organizare şi funcţionare a unităţilor din învăţământul preuniversitar şi cu reglementările stabilite de Direcţia Generală a S.C Lumina Instituţii de Învăţământ.

Art.68. Consiliul de administraţie asigură respectarea prevederilor legislaţiei în vigoare, a actelor normative emise de MECI, a deciziilor Inspectoratului Şcolar Judeţean şi ale Direcţiei Generale. 

 Art.69. Consiliul de administraţie are rol decizional în domeniul organizatoric şi administrativ. Controlează periodic activitatea unor comisii metodice/catedre sau a unor compartimente ale procesului instructiv-educativ din şcoală.

Art.70. Aprobă Regulamentul intern al şcolii după ce a fost dezbătut în Consiliul profesoral.

Art.71. Acordă calificativele anuale pentru personalul didactic, didactic-auxiliar şi nedidactic, pe baza propunerilor făcute de şefii de catedre/comisii metodice şi ale echipei de directori.

Art.72. Stabileşte componenţa catedrelor/comisiilor metodice şi a celorlalte comisii de lucru şi le supune spre aprobare directorului coordonator. 

Art.73. Controlează periodic parcurgerea materiei şi evaluarea ritmică a elevilor pe baza informărilor şefilor de catedre/comisii metodice. 

Art.74. Consiliul de administraţie este format din 11 membri:
· director coordonator-preşedinte;
· directorul liceului;
· cei 3 directori adjuncţi;
· contabil şef;

· 2 cadre didactice alese prin vot secret de Consiliul profesoral;

· preşedintele Consiliului reprezenattiv al părinţilor, desemnat de reprezentanţii aleşi ai părinţilor;

· preşedintele Consiliului elevilor, delegat de elevi;

· un reperezentant al comunităţii locale.   

Art.75. În funcţie de problmatica discutată, la şedinţele Consiliului de administraţie participă şi alţi reprezentanţi ai profesorilor, ai elevilor, ai personalului nedidactic sau ai administraţiei publice locale. 

Art.76. Şedinţele Consiliului de administraţie se organizează lunar pe baza unei planificări făcute de Direcţia şcolii, de regulă în a III-a săptămână a lunii. 

Art.77. Hotărârile Consiliului de administraţie sunt publice pentru profesori şi pentru ceilalţi salariaţi ai şcolii, precum şi pentru elevi. De îndeplinirea acestora de către toţi membrii colectivului liceului răspund directorul coordonator şi directorul liceului. 

Art.78. Consiliul directorilor şcolii este organul de lucru al Consiliului de administraţie. Acesta se întruneşte săptămânal, în fiecare luni, şi dezbate problemele curente ale activităţii din şcoală. Consiliul directorilor stabileşte problemele pe care le va ridica directorul coordonator la şedinţa săptămânală organizată de Direcţia Generală.

Capitolul IV

PERSONALUL DIDACTIC

Secţiunea 1- Profesorii

Art.79. Personalul didactic din liceu îşi desfăşoară activitatea pe baza legislaţiei în vigoare, precum şi a reglementărior stabilite de Direcţia Generală a S.C. Lumina Instituţii de Învăţământ. 
Art.80. Norma didactică şi atribuţiile personalului didactic din liceu se stabilesc, în urma negocierilor cu directorul coordonator şi se consemnează în fişa postului şi în contractul de muncă. La propunerea directorullui coordonator, Consiliul de administraţie poate rezilia contractul unui cadru didactic care nu corespunde activităţii pentru care a fost angajat sau care are abateri grave de la etica profesională. Rezilierea se face cu respectarea prevederilor legislaţiei în vigoare (Codul Muncii, Legea Învăţământului, Statutul Personalului Didactic).
Art.81. Profesorii au următoarele obligaţii: 

· Îndeplinirea atribuţiilor prevăzute în fişa postului la termenele stabilite, precum şi a sarcinilor trasate de organele de decizie;

· Participarea la activităţile tuturor comisiilor din care fac parte;

· Efectuarea planificărilor la termenele stabilite;

· Pregătirea permanentă şi cu responsabilitate a tuturor activităţilor didactice;
· Consemnarea absenţelor la începutul orelor, precum şi a notelor acordate în catalog. Profesorii care utilizează catalogul personal au obligaţia de a consemna absenţele şi notele în catalogul oficial la sfârşitul fiecărei zile de curs;

· Organizarea unor ore de recuperare pentru elevii cu ritm mai lent de învăţare şi a unor ore suplimentare cu elevii capabili de performanţă. 

· Respectarea programelor şcolare şi a ordinelor MECI privind volumul temelor de acasă. 

· Încheierea situaţiei şcolare a elevilor în ultima oră de curs;
· Întocmirea corectă şi transmiterea în termen a statisticilor şi informărilor soicitate de şefii comisiilor şi de direcţiune;

· Consemnarea în condica de prezenţă a activităţilor prevăzute în programa şcolară, în conformitate cu planificările calendaristice;

· Consemnarea în jurnalul clasei a activităţilor desfăşurate, precum şi a activităţii şi comportării elevilor în timpul orelor de curs. Se interzice profesorilor să dea afară elevii în timpul orelor de curs pentru abateri disciplinare. Elevii care deranjează ora de curs vor fi consemnaţi în jurnalul clasei şi vor fi chnemaţi în faţa conducerii şcolii.
Art.82. Profesorii cu normă întreagă, indiferent de statut, au obligaţia de a face de serviciu pe şcoală, conform planificării făcute de directorul educativ şi de directorul pentru gimnaziu. Sarcinile profesorilor de serviciu, la gimnaziu şi la liceu, sunt următoarele:

1. Să vină la școală cu cel puțin un sfert de oră înaintea începerii cursurilor şi să  verifice existenţa cataloagelor și a condicii de prezență a profesorilor; 
2. Să asiste la intrarea elevilor în școală și să verifice dacă aceștia au ținută       corespunzătore;

3. Să urmărească prezența profesorilor la ore și să sesizeze conducerii școlii eventualele absențe pentru a putea fi înlocuiți;

4. Intrarea la ore a profesorilor de serviciu se va face doar după intrarea la ore a celorlalte cadre didactice;

5. În timpul pauzelor, să mențină ordinea în sectorul care le-a fost repartizat, să urmărească deplasarea elevilor la cabinete și laboratoare și să vegheze la asigurarea securității elevilor;

      6. La gimnaziu, atunci când permite vremea, profesorul de serviciu să scoată toţi copiii afară în pauze;

 7. În cazul eventualelor conflicte între elevi, profesorul de serviciu trebuie să sesizeze imediat directorul de serviciu şi să ia măsurile cuvenite pentru evitarea unor posibile acte de violenţă;

8. Să completeze corespunzător toate rubricile din jurnalul profesorului de serviciu (cadre didactice întârziate sau absente de la ore, obiecte distruse din pricina elevilor, accidente, conflicte etc.);  

9. La terminarea programului, profesorul de serviciu trebuie să verifice dulapul cu cataloage şi să se asigure că au fost închise cabinetele şi laboratoarele; 

10. În situaţii deosebite, profesorul de serviciu poate face schimb cu un alt cadru didactic cu condiţia de a informa directorul de serviciu.

 Art.83. În cazuri de forţă majoră, profesorii care lipsesc de la ore sunt obligaţi să anunţe conducerii şcolii absenţa, pentru a se lua măsuri în vederea suplinirii orelor. O cerere motivată, însoţită de propuneri de suplinire, va fi înaintată conducerii şcolii în cazul unor absenţe pe o perioadă mai îndelungată.
Art.84. Este interzis profesorilor să desfăşoare activităţi politice şi de prozelitism religios în şcoală. 

Art.85. Personalul didactic are obligaţia de a participa la programe de formare continuă, în conformitate cu specificul activităţii şi cu reglementările în vigoare.

Art.86. Personalul didactic trebuie să aibă o ţinută morală demnă, în concordanţă cu valorile educaţionale pe care le transmite elevilor, o vestimentaţie decentă şi un comportament responsabil. Se interzice agresarea fizică sau verbală a elevilor şi/sau a colegilor, precum şi desfăşurarea oricăror acţiuni de natură să afecteze imaginea publică, viaţa intimă, privată şi familială a acestora.        

  Secţiunea a 2-a - Consiliul profesoral

Art.87. Consiliul profesoral este alcătuit din totalitatea personalului didactic de predare din liceu, indiferent de statutul acestuia, şi are rol decizional în domeniul instructiv-educativ.

Art.88. Consiliul profesoral se întruneşte lunar, de regulă în prima miercuri a fiecărei luni. La şedinţele Consiliului profesoral, când situaţia o cere pot participa şi cadrele didactice auxiliare, reprezentanţi desemnaţi ai părinţilor, ai elevilor sau ai autorităţilor locale. 
Art.89. Participarea la şedinţele Consiliului profesoral este obligatorie pentru cadrele didactice. Absenţa nemotivată de la aceste şedinţe se consideră abatere disciplinară. 

Art.90. Directorul coordonator stabileşte, prin decizie, secretarul Consiliului profesoral care are atribuţia de a redacta procesele verbale ale şedinţelor Consiliului profesoral. La sfârşitul fiecărei şedinţe, toţi membrii şi invitaţii au obligaţia să semneze procesul verbal. 

Art.91. Consiliul profesoral dezbate planul de dezvoltare a şcolii, rapoartele de activitate, planul anual/semestrial de activitate precum şi eventualele completări sau modificări ale acestora. 

Art.92. Consiliul profesoral alege cadrele didactice care fac parte din Consiliul de administraţie al şcolii. 

Art.93. Consiliul profesoral aprobă componenţa nominală a comisiilor metodice/catedrelor din liceu, precum şi a celorlalte comisii de lucru. 

Art.94. La sfârşitul fiecărui semestru stabileşte sancţiuni disciplinare pentru elevii cu abateri de la disciplină şi validează notele la purtare mai mici de 7.00.

Art.95. Consiliul profesoral dezbate şi avizează Regulamentul intern al liceului.    

Art.96. Şedinţele Consiliului profesoral se contituie legal în prezenţa a 2/3 din numărul total al membrilor. Hotărârile se iau prin vot deschis sau secret, în funcţie de opţiunea profesorior prezenţi. Dezbaterile din timpul Consiliului profesoral sunt confidenţiale, dar hotărârile sunt publice şi sunt obligatorii pentru întreg personalul liceului. 
Art.97. La nivelul fiecărei clase se constituie Consiliul profesorilor clasei. Acesta este compus din toţi profesorii clasei şi este convocat la solicitarea profesorului – diriginte.

Art.98. Consiliul profesorilor clasei se pronunţă asupra activităţii şi comportamnetului elevilor în timpul desfăşurării procesului instructiv-educativ şi validează notele la purtare până la 8.00, la sfârşitul fiecărui semestru.
Secţiunea a 3-a Catedrele/comisiile metodice
Art.99. Pentru desfăşurarea eficientă a procesului instructiv-educativ şi a activităţii metodice, la nivelul liceului se constituie următoarele catedre şi comisii:

1. Comisia metodică a profesorior de limba şi literatura română;

2. Comisia metodică a profesorilor de limbi moderne;
3. Comisia metodică a profesorilor de matematică-informatică;

4. Comisia metodică a profesorilor de ştiinţe;

5. Comisia metodică a profesorilor din aria curriculară „Om şi societate”;

6. Comisia metodică a profesorilor din ariile curriculare Arte şi educaţie fizică;

7. Comisia diriginţilor;

8. Comisia pentru dezvolatere profesională;

9. Comisia pentru programe şi proiecte comunitare şi europene;

10. Comisia pentru situaţii de urgenţă;

11.  Comisia pentru sănătate şi securitate;

12.  Comisia pentru orar;
13.  Comisia pentru monitorizarea frecvenţei şi a ritmicităţii notării;

14.  Comisia pentru disciplină;

15.  Comisia pentru situaţii de urgenţă;

16.  Comisia de recepţie, inventariere şi casare.

Art.100. În conformitate cu prevederile legale, în liceu se mai constituie următoarele comisii:

1. Consiliul pentru curriculum;

2. Comisia pentru evaluarea şi asigurarea calităţii;

Art.101. Atribuţiile comisiilor metodice şi ale celorlalte comisii sunt cele prevăzute de Regulamentul de organizare şi funcţionare a unităţilor din învăţământul preuniversitar. 

Art.102. La începutul fiecărui an şcolar, cu acordul Consiliului profesoral, numărul şi componenţelor catedrelor şi comisiilor pot fi modificate de directorul şcolii.

Art.103. Responsabilii comisiilor/catedrelor sunt numiţi de directorul coordonator şi aprobaţi de Consiliul de administraţie. Schimbarea acestora nu se poate face decât prin decizia Consiliului de administraţie, la propunerea directorului sau a membrilor catedrelor/comisiilor respective. 

Art.104. Responsabilul comisiei/catedrei organizează activitatea şi răspunde în faţa directorului şi a inspectorului de specialitate de activitatea profesională a membrilor catedrei sale, având obligaţia de a participa la toate acţiunile iniţiate la nivelul acesteia şi de a efectua, împreună cu echipa de directori, asistenţe la ore, în special la profesorii stagiari, la cei nou-veniţi sau la cei în activitatea cărora se constată disfuncţii în procesul de predare-învăţare sau în relaţia profesor-elev. 

Art.105. Şedinţele catedrelor se ţin lunar sau ori de câte ori se consideră că este necesar de către membri lor sau de către director. 

Art.106. Activitatea comisiilor se desfăşoară pe baza unui plan de muncă aprobat de directorul şcolii.

Art.107. Componenţa şi activitatea Comisiei pentru evaluarea şi asigurarea calităţii şi a Consiliului pentru curriculum sunt prevăzute în Regulamentul de organizare şi funcţionare a unităţilor din învăţământul preuniversitar. 
Capitolul V
ELEVII

Secţiunea 1- Calitatea de elev

Art. 108. Pot urma cursurile gimnaziale şi/sau liceale elevii ai căror părinţi solicită înscrierea în această şcoală şi încheie un contract de şcolarizare cu drepturi şi obligaţii prevăzute şi acceptate de ambele părţi.

Art.109. Transferul de la şi la o altă unitate de învăţământ, de stat sau particular, se face, de regulă, cu aprobarea celor două instituţii. Elevii care se transferă de la o altă unitate şcolară din România vor adăuga la cererea de transfer o caracterizare a profesorului diriginte/conducerii şcolii, în care se va menţiona, printre altele, media la purtare şi frecvenţa la cursuri. Elevii care se transferă din străinătate sunt socotiţi înmatriculaţi numai după echivalarea studiilor de M.Ed.C.I. Conducerea şcolii îşi rezervă dreptul de a accepta sau nu, înmatricularea elevilor care solicită înscrierea în această şcoală. 

Art.110. La înmatriculare, părinţii şi elevii vor semna un angajament de respectare a Regulamentului intern.  Prevederile Regulamentului intern (mai ales cele care se referă la normele de comportare, respectarea uniformei şcolii, participarea la orele de curs şi la alte activităţi înscrise în calendarul şcolii) sunt obligatorii pentru toţi elevii. 

Art.111. Elevii promovaţi vor fi înscrişi de drept în anul următor de studiu cu obligaţia încheierii unui nou contract de şcolarizare. 

Art.112. Înmatricularea elevilor se face prin respectarea cerinţelor de vârstă, nivel şi ciclu de învăţământ, prevăzute în învăţământul  de stat.

Art.113. Calitatea de elev al Liceului Internaţional de Informatică se exercită prin frecventarea cursurilor şi prin participarea la toate activităţile existente în programul şcolii. 

Art.114. Calitatea de elev al şcolii se pierde în urma absolvirii cursurilor sau în cazul rezilierii contractului de şcolarizare.

Secţiunea a 2 -a- Drepturile elevilor- Recompense
Art.115. Drepturile individuale şi colective ale elevilor au ca scop să-i pregătească pentru responsabilităţile cetăţeanului de mâine. Nicio activitate din şcoală nu le poate leza  demnitatea sau personalitatea.

Art.116. Elevilor le este garantată, conform legii, libertatea de asociere în cercuri şi în asociaţii ştiinţifice, culturale, artistice, sportive sau civice, care se organizează şi funcţionează pe baza unui statut propriu, aprobat de conducerea şcolii.

Art.117. Exercitarea dreptului de asociere, conform art. 15, alin. 2 din Convenţia cu privire la drepturile copilului, nu poate fi supusă decât acelor limitări care sunt prevăzute de lege şi care sunt necesare într-o societate democratică, în interesul siguranţei naţionale, al ordinii publice pentru a proteja  sănătatea şi moralitatea publică sau drepturile şi libertăţile altora. 

Art.118. Dreptul la reuniune se exercită în afara orarului zilnic, iar activităţile pot fi susţinute în liceu numai cu aprobarea directorului. Aprobarea pentru desfăşurarea acestor acţiuni va fi condiţionată de acordarea de garanţii scrise privind asigurarea, de către organizatori, a securităţii persoanelor şi a bunurilor. În cazul în care conţinutul activităţilor care se desfăşoară în liceu contravine principiilor menţionate, directorul poate suspenda sau interzice desfăşurarea acestor activităţi. 

Art.119. Libertatea elevilor de a redacta şi difuza reviste/publicaţii şcolare proprii este garantată. În cazul în care aceste reviste/publicaţii conţin elemente care afectează siguranţa naţională, ordinea publică, sănătatea şi moralitatea, drepturile şi libertăţile cetăţeneşti sau prevederile prezentului Regulament şi ale Regulamentului de organizare şi funcţionare a unităţilor de învăţământ preuniversitar, directorul va suspenda editarea şi difuzarea acestora.  

Art.120. Elevii au dreptul de a-şi alege câte un reprezentant în Consiliul elevilor. Responsabilul Consiliului elevilor este membru de drept al Consiliului de administraţie. Consiliul elevilor este autorizat să prezinte directorului şi Consiliului de administraţie, în scris sau verbal, orice doleanţă a elevilor sau orice încălcare a drepturilor acestora.
Art.121. Directorul şcolii este autorizat să organizeze întâlniri periodice cu delegaţii claselor şi să ia măsuri pentru ducerea la îndeplinire a solicitărilor îndreptăţite ale acestora. În principiu, Consiliul elevilor poate propune măsuri privind îmbunătăţirea activităţii didactice şi extracurriculare, a disciplinei şi frecvenţei, a relaţiilor interumane în cadrul şcolii sau cu alte unităţi de învăţământ, precum şi a integrării socio-profesionale a elevilor. 

Art.122. Elevii au dreptul să aleagă din oferta şcolii cursurile opţionale sau cluburile corespunzătoare intereselor,  pregătirii şi competenţelor lor. Pentru elevii minori acest drept se exercită prin cooperarea cu părinţii/susţinătorii legal. Conducerea şcolii îşi rezervă dreptul de a aproba funcţionarea unor cursuri opţionale/cluburi, în funcţie de numărul membrilor înscrişi. În acest caz, elevul poate opta pentru un alt curs opţional/club.  
Art.123. În timpul şcolarizării, elevii beneficiază de asistenţă psihopedagogică şi medicală gratuită. De asemenea, ei au dreptul la bilete cu preţuri reduse, la spectacole, muzee, manifestări cultural-sportive.
Art.124. Elevii au dreptul să fie evidenţiaţi şi să primească premii şi recompense, pentru rezultatele deosebite obţinute la activităţile şcolare şi extraşcolare. Se oferă premii la concursurile şi olimpiadele şcolare şi premii anuale. Premiile la concursurile şi olimpiadele şcolare se conferă cu prilejul „Zilelor liceului”. Premiile anuale se conferă în cadrul festivităţior organizate la sfârşitul anului şcolar. 
Art.125. Premiile anuale se acordă elevilor care obţin media 10 la purtare, în ordinea descrescătoare a mediilor, mediile minime fiind:

· 9.50 pentru premiul I;

· 9.00 pentru premiul II;

· 8.50 pentru premiul III sau menţiuni. 

Elevii cu medii peste 9.00 vor primi menţiune, indiferent de numărul premiilor. 

Art.126. Şefilor de promoţie de la gimnaziu şi de la liceu, care au avut în toţi anii de şcoală media 10 la purtare, vor primi Diplomă de excelenţă.
Secţiunea a 3 -a- Îndatoririle elevilor- Sancţiuni

Art.127. Elevii au obligaţia de a frecventa cursurile, de a se pregăti la fiecare disciplină de studiu şi de a-şi însuşi cunoştinţele prevăzute de programele şcolare. 

Art.128. Absenţele datorate îmbolnăvirii sau altor cazuri de forţă majoră, dovedite cu acte legale, sunt considerate motivate. 

Art.129. Motivarea absenţelor se efectuează numai de către diriginte, pe baza următoarelor acte, prezentate în termen de maxim 7 zile de la reluarea activităţii elevului:

a. Adeverinţă medicală, eliberată de medicul/asistenta de la cabinetul medical al şcolii sau de medicul de familie şi vizată de medicul/asistenta de la cabinetul medical al şcolii;

b. Adeverinţă sau certificat medical eliberat de unitatea sanitară, în cazul în care elevul a fost internat în spital;

c. Adeverinţă de la medicul de familie stomatolog sau de la dispensarul de urgenţă pentru afecţiunile stomatologice;

d. Cererea scrisă a părintelui/tutorelui legal al elevului, adresată directorului şcolii şi aprobată de acesta în urma consultării cu dirigintele clasei. Nerespectarea termenului prevăzut anterior atrage declararea absenţelor ca nemotivate. 

Art.130. Elevilor care întârzie de la ore li se vor motiva absenţele de către dirigintele clasei pe baza certificării întârzierii de către profesorul de specialitate şi directorul educativ. 

Art.131. Pentru elevii care absentează nejustificat 20 de ore la diferite discipline de studiu sau 15% din totalul orelor de la o singură disciplină, vor fi chemaţi părinţii la şcoală şi vor primi avertisment. 

Art.132. Scăderea notei la purtare pentru absenţe nejustificatee se va face astfel: 

· pentru 20 de absenţe se scade un punct;

· pentru 30 de absenţe se scad 2 puncte;

· pentru 40 de absenţe se scad 3 puncte;

· pentru cei care depăşesc 40 de absenţe, scăderea notei la purtare va fi însoţită de avertisment pentru activarea clauzei de reziliere a contractului de şcolarizare. În cazul în care aceştia continuă să absenteze nejustificat de la orele de curs, li se va rezilia contractul de şcolarizare.

Art.133. Este interzis elevilor:

a. Să distrugă documentele şcolare, precum cataloage, carnete de elev, foi matricole, etc. Fapta se pedepseşte cu chemarea în faţa Comisiei de disciplină şi scăderea notei la purtare până la 4.00;
b. Să deterioreze bunurile din patrimoniul unităţii de învăţământ. Contravaloarea distrugerilor se va imputa elevului (sau întregii clase, în cazul nu se cunoaşte autorul);
c. Să aducă şi să difuzeze în şcoală materiale care, prin conţinutul lor, atentează la independenţa, suveranitatea şi integritatea naţională a ţării, care cultivă violenţa şi intoleranţa. Fapta se sancţionează cu chemarea în faţa Comisiei de disciplină/Consiliului profesoral şi cu scăderea corespunzătoare a mediei la purtare până la 7.00;
d. Să organizeze şi să participe la acţiuni de protest, care afectează desfăşurarea activităţii de învăţământ sau care afectează frecvenţa la cursuri a elevilor. Fapta se sancţionează cu chemarea în faţa Comisiei de disciplină şi cu scăderea notei la purtare până la 7.00;
e. Să deţină şi să consume, în perimetrul şcolii şi în afara acestuia, droguri, băuturi alcoolice şi să participe la jocuri de noroc. Fapta se sancţionează cu chemarea în faţa Comisiei de disciplină, cu eliminarea de la cursuri şi scăderea notei la purtare până la 4.00.

f. Să introducă, în perimetrul şcolii, orice tipuri de arme sau alte instrumente precum: muniţie, petarde, pocnitori, etc., care, prin acţiunea lor, pot afecta integritatea fizică şi psihică a colectivului de elevi şi a personalului unităţii de învăţământ. Fapta se sancţionează cu chemarea în faţa Comisiei de disciplină, cu eliminarea de la cursuri şi scăderea notei la purtare până la 6.00;

g. Să posede şi să difuzeze materiale cu caracter obscen sau pornografic. Fapta se sancţionează cu chemarea în faţa Comisiei de disciplină, cu eliminarea de la cursuri şi scăderea notei la purtare până la 7.00;

h.  Să utilizeze telefoanele celulare în timpul orelor de curs. Telefonul va fi confiscat şi înmânat în aceeaşi zi părinţilor de către directori;

i. Să lanseze anunţuri false cu privire la amplasarea unor materiale explozibile în perimetrul şcolii. Sancţionarea acestei fapte intră în atribuţia Poliţiei;

j. Să aducă jigniri şi să manifeste agresivitate în limbaj  şi în comportament faţă de colegi şi personalul unităţii de învăţământ. Fapta se sancţionează cu chemarea în faţa conducerii şcolii  sau  Consiliului profesoral şi scăderea notei la purtare până la 7.00;

k. Să fumeze în spaţiile şcolare (incinta şcolii sau curtea şcolii). Fapta se sancţionează cu chemarea în faţa Comisiei de disciplină. În caz de recidivă, vor fi chemaţi părinţii la şcoală;
l. Să deranjeze orele de clasă prin comportament neadecvat. Fapta se pedepseşte prin chemarea în faţa Comisiei de disciplină sau a conducerii şcolii; 

m. Să  părăsească perimetrul şcolii fără aprobare. Încălcarea acestei reguli se pedepseşte cu avertisment scris şi oral. În caz de recidivă, vor fi anunţaţi părinţii.

n. Să frecventeze, în timpul orelor de curs localurile publice. Fapta se pedepseşte cu chemarea părinţilor la şcoală şi scăderea notei la purtare până la 7.00; 

o. Să mestece gumă sau să consume mâncare şi băutură în timpul orelor de curs. Fapta se pedepseşte cu chemarea în faţa Comisiei de disciplină sau a conducerii şcolii şi cu scăderea notei la purtare;

p. Să aducă persoane străine în şcoală fără aprobarea directorului de serviciu. Fapta se pedepseşte cu avertisment. 

Sancţiunile cu eliminare de la cursuri, se notează în catalog. În timpul eliminării elevii prestează în şcoală muncă în folosul comunităţii sau îşi pregătesc lecţiile în biblioteca şcolii. Absenţa de la aceste activităţi se include în rândul absenţelor nemotivate. 

Art.134. Elevii trebuie să aibă o ţinută decentă şi curată şi să poarte uniforma şcolară corespunzătoare. Nu este permisă modificarea uniformei şcolare prin scurtare sau lipirea unor embleme/ecusoane nepotrivite. În anotimpul rece, eventualele articole de îmbrăcăminte se poartă  sub tricoul de uniformă. Băieţii să poarte părul tuns, nevopsit şi să nu poarte cercei. Fetele să nu folosească unghii lungi, machiaj şi parfum strident. Faptele se pedepsesc cu chemarea în faţa Comisiei de disciplină şi cu avertizarea părinţilor. În caz de recidivă, se scade nota la purtare până la 7.00.  

Secţiunea a 4 –a –Evaluarea rezultatelor elevilor

Art.135. Evaluare a rezultatelor la învăţătură se realizează prin: 

· examinare orală;

· lucrări scrise, teste de evaluare;

· referate şi proiecte;

· portofolii;

· alte instrumente stabilite de catedrele/comisiile metodice şi aprobate de director. 

Art.136. Evaluarea elevilor şi încheierea situaţiei şcolare se face în conformitate cu articolele 57-61 din  Regulamentul de organizare şi funcţionare a unităţilor din învăţământul preuniversitar.  

Art.137. Examenele organizate în liceu sunt: 

· examenul de corigenţă, pentru elevii declaraţi corigenţi;

· examenul de încheiere a situaţiei şcolare, pentru elevii amânaţi;

· examenul de diferenţe, pentru elevii transferaţi de la] un alt profil.
Art.138. Desfăşurarea examenelor se face în conformitate cu articolele 73-82 din Regulamnetul de organizare şi funcţionare a unităţilor din învăţământul preuniversitar.

Capitolul VI

PERSONALUL DIDACTIC - AUXILIAR ŞI NEDIDACTIC

Art.139. Activitatea personalului didactic - auxiliar şi nedidactic se desfăşoară în conformitate cu Legea 53/2003, republicată, cu completările şi modificările ulterioare (Codul Muncii), cu Contractul colectiv de muncă la nivel naţional pe anii 2007-2010 şi cu reglementările stabilite de Direcţia Generală a S.C. Lumina Instituţii de Învăţământ. 
Art.140. Angajarea personalului didactic-auxiliar şi nedidactic se face în funcţie de nevoile şcolii de către directorul coordonator, care încheie cu fiecare un contract de muncă pe o perioadă nedeterminată/determinată.

Art.141. Atribuţiile fiecărei funcţii sunt incluse în fişa postului, aprobată de directorul coordonator şi se desfăşoară în conformitate cu art. 86-90 din Regulamentul de organizare şi funcţionare a unităţilor din învăţământul preuniversitar.  

Capitolul VII
PĂRINŢII 

Art.142. Părinţii/susţinătorii legali au dreptul şi obligaţia de a colabora cu liceul în vederea realizării obiectivelor educaţionale. 

Art.143. Conducerea şcolii are dreptul şi obligaţia de a informa, periodic şi ori de câte ori este nevoie, părinţii despre evoluţia şi comportamentul elevului în şcoală. 

Art.144. În primele 30 de zile de la începutul anului şcolar, dirigintele clasei convoacă adunarea generală a părinţilor şi alege Comitetul de părinţi al clasei, compus din trei persoane: un preşedinte şi doi membri.

Art.145. Comitetul de părinţi al clasei reprezintă interesele părinţilor elevilor clasei în adunarea generală a părinţilor la nivelul şcolii, în Consiliul reprezentativ al părinţilor, în Consiliul profesoral şi în Consiliul clasei.

Art.146. Atribuţiile Comitetului de părinţi al clasei sunt în concordanţă cu art. 47 şi 48 din Regulamentul de organizare ş funcţionare a instituţiilor din învăţământul preuniversitar. 

Art.147. La nivelul şcolii, se constituie în fiecare an Consiliul reprezentativ al părinţilor. Atribuţiile acestuia se desfăşoară în conformitate cu art.52 din Regulamentul de organizare şi  funcţionare a instituţiilor din învăţământul preuniversitar.

Art.148. Consiliul reprezentativ al părinţilor desemnează un reprezentant care să facă parte din Consiliul de administraţie al şcolii.  

Capitolul VIII
DISPOZIŢII FINALE

Art. 149. Prezentul regulament intră în vigoare la data aprobării lui în Consiliul profesoral.
Art.150. Toate dispoziţiile din regulamentele anterioare ce contravin prezentului regulament sunt obligatorii pentru tot personalul didactic sau nedidactic al liceului şi pentru elevi.

Art.151. Modificările prezentului regulament se fac cu aprobarea Consiliului profesoral şi intră în vigoare în termen de o săptămână de la aprobare, interval în care este adus la cunoştinţa celor interesaţi. 
Director coordonator,

prof. Hamdi AKYOL

